***Lehdistötiedote***

**Espoo 06.06.2014**

Kanssasi-kampanjan liivikeräys on päättynyt

Liivinsä lahjoittaneiden viesteistä huokuu lämpö ja kaipuu

*Helmikuussa käynnistyneen Kanssasi-kampanjan rintaliivikeräys tuotti valtavan kasan rintaliivejä, kaikkiaan 4 537 kappaletta. Liivien mukana tuli lähes 250 viestiä, joista huokuu niin lämpöä, kaipuuta, huolta kuin kannustusta. Liiveistä tehtävä taideteos ja viestit lähtevät syksyllä kiertämään Suomea.*

Rintasyöpäpotilaiden tukemiseksi perustettu Kanssasi-kampanja on tuottanut yli 9 000 euron keräyspotin, joka jaetaan puoliksi MC Siskot – Rintasyöpäkuntoutujat ry:n ja Rintasyöpäyhdistys – Europa Donna Finland ry:n kesken. Varat lahjoittaa Roche Oy. Lahjoitus on 2 euroa jokaista rintaliiviä kohden.

Rintasyöpäpotilaat tekevät liiveistä parhaillaan taidetta. Taidenäyttely lähtee kiertämään Suomea syyskuun alussa Helsingistä ja jatkaa matkaansa muihin yliopistosairaalakaupunkeihin syys-marraskuussa. Turun, Tampereen, Kuopion ja Oulun kaupungin pääkirjastoihin pystytettävä näyttely on avoinna kaikille ja se on yhdellä paikkakunnalla aina viikon kerrallaan. Näyttelyn lisäksi kaikilla paikkakunnilla järjestetään rintasyöpäaiheinen luentotilaisuus. Kiertueella ovat mukana Rintasyöpäyhdistys – Europa Donna Finland ry ja MC Siskot – Rintasyöpäkuntoutujat ry.

Rintaliivinsä lahjoittaneita pyydettiin lähettämään liivien mukana viesti rintasyöpäpotilaalle. Viestejäkin kertyi lähes 250, ja ne ovat esillä näyttelyissä. Viestit ovat pysäyttäviä. Osa niistä on kirjoitettu jokin tuttu rintasyöpäpotilas mielessä – usein oma äiti tai tytär. Joukkoon mahtuu myös kannustusta ja rintasyöpäpotilaiden rohkeutta ihailevia viestejä.

*”Äiti on niin ylpeä sinusta. Rakastan sinua.”*

*”Olet kaunis juuri sellaisena kuin olet! ”*

*”On paikkasi tyhjä ja korvaamaton, ja kaipuu suuri sanaton.”*

**Alustava kiertueaikataulu**, poikkeava yleisöluentopäivä sulkeissa:

9.9. Helsinki, paikka julkistetaan myöhemmin (vain näyttely)

16.9. Turku, Turun pääkirjasto

21.10. Tampere, Tampereen pääkirjasto

4.11. Kuopio, Kuopion kaupunginkirjasto (yleisöluento 4.11.)

11.11. Oulu, Oulun kaupunginkirjasto

18.11. paluu Helsinkiin

Roche

Roche on johtava tutkimukseen keskittyvä terveysalan yritys. Sen vahvuus on lääkkeiden ja diagnostiikan yhdistäminen. Roche on maailman suurin biotekniikan yritys, jolla on aidosti erottuvia lääkkeitä syöpätautien, immunologian, tartuntatautien, silmä- ja keskushermostosairauksien hoitoon. Roche on myös maailman johtava yritys in vitro -diagnostiikassa ja syövän kudosdiagnostiikassa sekä edelläkävijä diabeteksen hoidossa. Rochen yksilöity terveydenhoito -strategian tavoitteena on tarjota lääkkeiden ja diagnostiikan avulla konkreettisia parannuksia potilaiden terveyteen, elämänlaatuun ja selviytymiseen. Vuonna 1896 perustettu Roche on edistänyt merkittävästi terveyttä maailmassa jo yli vuosisadan ajan. Kaksikymmentäneljä Rochen kehittämää lääkettä on mukana WHO:n keskeisten lääkkeiden listalla (WHO Model Lists of Essential Medicines). Niiden joukossa on henkiä pelastavia antibiootteja, malarialääkkeitä ja kemoterapiavalmisteita.

Yhtiön pääkonttori sijaitsee Baselissa Sveitsissä. Roche-konsernissa työskentelee yli 85 000 ihmistä eri puolilla maailmaa. Vuonna 2013 Roche investoi 8,7 miljardia Sveitsin frangia (7,1 mrd €) tutkimus- ja tuotekehitykseen ja sen liikevaihto oli 46,8 miljardia Sveitsin frangia (38,2 mrd €). Genentech, Yhdysvalloissa, on kokonaan Roche Groupin omistama. Rochella on myös enemmistöosakkuus Chugai Pharmaceuticalista, Japanissa.

Suomessa Roche aloitti vuonna 1982. Tällä hetkellä yhtiöt työllistävät yhteensä 150 henkilöä ja liikevaihtomme on 132 miljoonaa euroa. (Roche Oy 94 milj. € ja Roche Diagnostics Oy 38 milj. €.)

[www.roche.fi](http://www.roche.fi), [www.roche.com](http://www.roche.com)

Lisätietoja:

Satu Ratia, viestintäpäällikkö

p. 0500 451 962

satu.ratia@roche.com

[www.roche.fi](http://www.roche.fi)

FI/ROCH/1406/00114